Humillima et caritatiua nostri recommendacione et salute premissis honoris spontanei continuum incrementum. Serenissime princeps et domine jllustrissime. Arbitramur celsitudinem vestram regiam non latere, qualiter illustrissimus princeps genitor vester, quondam rex Polonie, in Christo pie defunctus, quandam summam notabilem auri, argenti et pecunie numerate in sua euidenti et extrema necessitate a magnifico principe felicis recordacionis domino Karulo, olim rege Suecie, fideli caucione apposita et fide non ficta mutuauit et acceptauit temporibus, quibus prefatus rex Polonie, genitor vester, aduersus cruciferos in territorio Prutzie bella gerebat, occasione cuius mutui neque ipsi regi Karulo, eo in humanis degente, neque duabus eius filiabus postea jn paterna hereditate succedentibus, nec earum posteritatj hucusque nouimus in aliquo satisfactum, solucione huiusmodi mutuj apud genitorem vestrum defunctum tot annis preteritis retardata. Et quod hiis diebus eramus hic in Viborg certj conciliarij regnj Swecie ad tractandum cum Ruthenis de pace et treugis constitutj, venerunt huc ad nos regnj nostri prefati veri nuncij, qui ad Liuoniam et consequenter ad presenciam serenitatis vestre proficisci debebant, quo cognito strenuus miles et nobilis vir dominus Nicolaus Ericsson, istius loci et territorij dominus et memorati regis Karuli verus coheres, nobis pro parte sua et nobilium dominarum sue matris et matertere memorati regis Karuli filiarum supplicauit, ymmo cum instancia multa nos requisiuit, vt celsitudini vestre regie cum prefatis regni nostri nunciis in causa huiusmodi mutuj scriberemus, rogantes quatenus attenta prospecta et diligenter considerata prefati regis Karuli fauorabilj assistencia et amicabili subuencione genitori vestro defuncto exhibita tantam auri, argenti et pecunie summam sibi mutuando jd efficere et procurare velitis vna cum coheredibus sublimitatis vestre et eos ad hoc efficaciter inducere, ut prefati regis Karuli due filie et ipsarum posteritas pacifice et cum amicali sinceritate solucionem huiusmodi mutuj absque vlteriorj dilacione et excepcione assequi valeant et diucius solucionem condignam non frustrentur, super quo screnitas vestre eximie benignum optamus responsum, quod vna cum presentibus regni nostri nunciis in scriptis prestolamur; studebimusque pro modulo virium nostrarum maiestati vestre regie complacere, quam altissimus et summus rex regum semper sanam et incolumem diutissime conseruare dignetur. Ex Viborg anno Domini mcd nonagesimo tercio, nostro sub sigillo. Magnus, Dei gracia episcopus Aboensis. Claus Henricsson Joachim Flamingh.